**Obrovac** (ital. *Obrovazzo*) on kaupunki Pohjois-Dalmatiassa, Zadarin piirikunnassa Kroatiassa. Obrovacin kunnassa on yhteensä 4 323 asukasta. Kaupunki sijaitsee Zrmanja-joen kanjonissa.

Maantiede
---------

 Zrmanja-joki lähellä Obrovacia
Obrovac on kaupunki Zrmanja-joen varrella noin 11 kilometrin päässä sen suulta. Zrmanjan sivujoki Krupa on suosittu melonta- ja koskenlaskupaikka. Lähellä Krupan kylää on luostari, jossa säilytetään arvokasta ikonikokoelmaa. Noin kaksi kilometriä kaupungista luoteeseen vuorille johtavan tien varrella sijaitsee autio 1970-luvulla rakennettu alumiinioksiditehdas. Kaupungin eteläpuolella on Bijela-joen kanjoni, jossa on paljon vesiputouksia sekä pieniä lampia.

Historia
--------

 Fortican linnoituksen rauniot Obrovacin yllä.
Obrovac mainittiin ensimmäisen kerran vuonna 1337. Vuonna 1527 sen valtasivat ottomaanit.

Lokakuussa 1683 Venetsian Dalmatian väestö, pääasiassa Ravni kotarin uskokit valtasivat takaisin Skradinin, Karinin, Vranan, Benkovacin ja Obrovacin.  Vuonna 1687 morlakkijohtaja Stojan Janković pakotti ottomaanit pois Obrovacista. 

Vuonna 2008 Obrovacin "rivieran" kunnostus valmistui, mikä oli suurin taloudellinen investointi kaupunkiin sitten Kroatian itsenäisyyden. Vuonna 2009 alueelta löydettiin toisen maailmansodan aikainen joukkohauta.

Väestö
------

Obrovacin kokonaisväkiluku on 4 323, ja siihen kuuluvat asutuskeskukset Bilišane (176 asukasta), Bogatnik (131), Golubić (132), Gornji Karin (1 125), Kaštel Žegarski (135), Komazeci (42), Krupa (127), Kruševo (1 112), Muškovci (100), Nadvoda (170), Obrovac (996) ja Zelengrad (77). 
 
Kunnan väkiluku oli huipussaan vuoden 1971 väestönlaskennassa 13 498 asukkaalla. 1970- ja 1980-luvuilla maastamuutto vaikutti merkittävästi Obrovaciin alueen alhaisen elintason vuoksi.

Vähän ennen Jugoslavian hajoamissotien alkamista, vuoden 1991 väestönlaskennan mukaan 65,5 % Obrovacin väestöstä oli serbejä. Operaatio Myrskyn aikana suurin osa Obrovacin väestöstä pakeni kaupungista, ennen kuin Kroatian armeija valtasi Obrovacin 5. elokuuta 1995  Nykyään enemmistö on kroaatteja, 65,7%, kun taas 31,4% ilmoitti olevansa serbejä.

Tunnettuja henkilöitä
---------------------

* Janko Mitrović (1613–1659), morlakkijohtaja
* Stojan Janković (1636–1687), morlakkijohtaja
* Simeon Končarević (1690–1769), Dalmatian ja Albanian ortodoksisen kirkon piispa
* Gerasim Zelić (1752–1828), serbialainen arkkimandriitti ja kirjailija
* Miladin Pršo Dado (1974-), entinen kroatialainen jalkapalloilija, jonka perhe ja sukujuuret ovat Obrovacista
* Arijan Komazec (1970-), kroatialainen entinen koripalloilija
* Obrad Zelić, (1946-), palkittu serbialainen parodontologi

Lähteet
-------

1. ↑  2021 Croatian census: population data by age, sex, settlementView and modify data on Wikidata. Tieto on haettu Wikidatasta.
2. ↑  Radovan Samardžić: *Seobe srpskog naroda od XIV do XX veka: zbornik radova posvećen tristagodišnjici velike seobe Srba*. Zavod za udžbenike i nastavna sredstva, 1990. Teoksen verkkoversio.
3. ↑  Stratišta iz Drugog svjetskog rata: tajne zakopane 60 godina, Slobodna Dalmacija
4. ↑  Donosimo detalje akcije Oluja – tako se oslobađala domovina! *Večernji list*.  4 August 2013. Viitattu 26 March 2015. hr